กสิกรชอบบราซิลหนุน1ปีชู4%
บลจ.กสิกร จัดพอร์ตลงทุนตราสารหนี้บราซิลผสมฝากเงินนอกบ้าน เพิ่มผลตอบแทนกองทุนตราสารหนี้ ตปท. 1 ปี ชู 4%
16 ก.พ. 2555

บลจ.กสิกร จัดพอร์ตลงทุนตราสารหนี้บราซิลผสมฝากเงินนอกบ้าน เพิ่มผลตอบแทนกองทุนตราสารหนี้ ตปท. 1 ปี ชู 4%
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ตราสารหนี้ประเทศบราซิลยังให้ผลตอบแทนที่น่าสนใจ บริษัทจึงนำเข้ามาผสมผสานในพอร์ตการลงทุนของกองทุนเปิดเค ตราสารหนี้ต่างประเทศ 1 ปี ดับเบิลยู (KFF1YW) และกองทุนเปิดเค ตราสารหนี้ต่างประเทศ 6 เดือน เอฟ (KFF6MF) ที่เปิดขายถึงวันที่ 20 ก.พ.นี้ ลงทุนขั้นต่ำ 5,000 บาท
สำหรับกองทุน KFF1YW คาดผลตอบแทนสุทธิ 4% ต่อปี ลงทุนในเงินฝากและตราสารหนี้คุณภาพดีของสถาบันการเงินในประเทศบราซิล ได้แก่ เงินฝาก Itau Unibanco S.A. ตราสารหนี้ Banco Votorantim และตราสารหนี้ Banco BTG Pactual S.A. ร่วมด้วยเงินฝาก State Bank of India และตราสารหนี้ ICICI Bank ในอินเดีย 
กองทุน KFF6MF คาดผลตอบแทนสุทธิ 3.3% ต่อปี ลงทุนในตราสารหนี้ Banco Votorantim ประเทศบราซิล ตราสารหนี้ ICICI Bank ประเทศอินเดีย เงินฝาก Emirates NBD Bank ในสหรัฐอาหรับเอมิเรตส์ และเงินฝาก Bank of China สาขามาเก๊า ส่วนที่เหลือลงทุนในพันธบัตรรัฐบาลไทยและป้องกันความเสี่ยงอัตราแลกเปลี่ยน 
ทั้งนี้ บลจ. กสิกรไทย ยังคงประสานความร่วมมือกับ PIMCO บริษัทจัดการลงทุนชั้นนำ ซึ่งได้รับการยอมรับจากนักลงทุนระดับสากลในฐานะผู้เชี่ยวชาญด้านการจัดการลงทุนในตราสารหนี้และเป็นผู้จัดการกองทุนรวมตราสารหนี้ที่ใหญ่ที่สุดในโลกเข้ามาทำหน้าที่ร่วมวิเคราะห์และคัดเลือกตราสารหนี้ในภูมิภาคต่างๆ ตลอดทั้งติดตามการลงทุนและให้ข้อมูลด้านเครดิตของตราสารที่ลงทุนไปแล้วแก่ทีมผู้จัดการกองทุนของ บลจ. กสิกรไทยอย่างต่อเนื่อง 
ผู้ลงทุนจึงมั่นใจได้ว่า ตราสารหนี้ต่างประเทศที่คัดเลือกมาให้ลงทุน ได้ผ่านการกลั่นกรองคุณภาพตลอดทั้งผ่านการวิเคราะห์ระดับความเสี่ยงมาเป็นอย่างดี ทั้งยังมีต้นทุนในการลงทุนที่สมเหตุสมผลและสามารถให้โอกาสรับผลตอบแทนที่น่าพึงพอใจได้ 
“เราเคยลงทุนตราสารหนี้บราซิลไปปลายปีที่ผ่านมาและยังเฟ้นหาตราสารหนี้ใหม่ๆ โดยมี PIMCO บริษัทจัดการลงทุนชั้นนำร่วมคัดเลือกตราสารหนี้ในภูมิภาคต่างๆ และติดตามการลงทุนให้ข้อมูลด้านเครดิตของตราสารที่ลงทุนไปแล้วแก่ผู้จัดการกองทุนเราต่อเนื่อง” น.ส.ยุพาวดี กล่าว